b'\n_START_ARTICLE_\nNiet\n_START_SECTION_\n1984 - 1986\n_START_PARAGRAPH_\nJanuarja 1984 je skupina pod taktirko Boruta \xc4\x8cin\xc4\x8da posnela prve skladbe, in sicer \xc2\xbbUmiranje\xc2\xab, \xc2\xbbSre\xc4\x8dna mladina\xc2\xab, \xc2\xbbZastave\xc2\xab\xc2\xa0ter \xc2\xbbMelanholija\xc2\xab. Borut \xc4\x8cin\xc4\x8d je producent ostal tudi na ve\xc4\x8dini ostalih posnetkov Niet. Skupina je prvi\xc4\x8d nastopila na novoletni zabavi leta 1984 v MC Zgornja \xc5\xa0i\xc5\xa1ka. Aprila istega leta so posneli svoj prvi hit, \xc2\xbbDepresija\xc2\xab. En mesec kasneje se je skupini priklju\xc4\x8dila tudi pevka Tanja Ukmar. Septembra leta 1984 so nastopili na Novem Rocku. Nastop je bil velik uspeh in ozna\xc4\x8duje prelom v razvoju skupine. \xc5\xa0e pred koncem leta je iz\xc5\xa1la prva kaseta, \xc2\xbbSre\xc4\x8dna mladina\xc2\xab, posneli pa so tudi skladbo, ki je postala njihova najve\xc4\x8dja uspe\xc5\xa1nica, Lep dan za smrt. Pozimi je pri\xc5\xa1lo do sprememb v zasedbi. Skupino sta zapustila Tanja Ukmar in Toma\xc5\xbe Dimnik, priklju\xc4\x8dila pa sta se novi bobnar Toma\xc5\xbe Bergant in drugi kitarist Robert Likar. Februarja in marca so bili Niet na turneji po Franciji, kamor so se vrnili \xc5\xa1e maja istega leta, ko so odigrali dva koncerta v Parizu. Aprila so na nastopu na pomembnem festivalu YURM v Zagrebu pri\xc5\xa1li v finale. Septembra 1985 so ponovno nastopili na Novem Rocku, tokrat kot gostje. Po Novem Rocku je sledila \xc2\xbbJadranska turneja pobjednika YURM-a\xc2\xab. Januarja 1986 Niet so natopili na treh koncertih v Beogradu. En mesec kasneje so priredili poslednji koncert v Ljubljani, v \xc5\xa1tudentskem naselju v Ro\xc5\xbeni dolini.\n_START_SECTION_\n1988\n_START_PARAGRAPH_\nPo dveh letih, ki so jih \xc4\x8dlani pre\xc5\xbeiveli na slu\xc5\xbeenju voja\xc5\xa1kega roka, se je skupina spet zdru\xc5\xbeila marca leta 1988. Poleti so nastali zadnji posnetki s pevcem Primo\xc5\xbeem Habi\xc4\x8dem (\xc2\xbbSam\xc2\xab, \xc2\xbbTvoje o\xc4\x8di\xc2\xab). Jeseni 1988 je skupina Niet prenehala delovati, po besedah Dernov\xc5\xa1ka \xc2\xbbpredvsem zaradi pomanjkanja volje, \xc5\xbeensk in heroina!\xc2\xab.\n_START_SECTION_\nPo 1988\n_START_PARAGRAPH_\nMaja 1991 je za posledicami prevelikega odmerka heroina umrl Primo\xc5\xbe Habi\xc4\x8d. Leta 1993 je ve\xc4\x8dinski avtor skupine Igor Dernov\xc5\xa1ek formiral novo zasedbo, v kateri je (poleg kitare) prevzel tudi vlogo pevca. Poleg njega so v skupini delovali \xc5\xa1e Kolbezen (kitara) in Vobovnik (bas) ter bobnar Pankrtov Slavc Colnari\xc4\x8d. Konec istega leta so Niet posneli zadnje skladbe: \xc2\xbbSick of You\xc2\xab, \xc2\xbbPure and Divine\xc2\xab, \xc2\xbbTill We Fall\xc2\xab, \xc2\xbbQueen of Snakes\xc2\xab, \xc2\xbbBil je maj\xc2\xab\xc2\xa0in \xc2\xbbRuski vohun\xc2\xab. Iz\xc5\xa1el je \xc5\xa1e istoimenski prvenec na CD-ju ter promocijska turneja po Sloveniji. Zatem je skupina razpadla._NEWLINE_Leta 1998 so razne slovenske glasbene skupine (med drugim Sre\xc4\x8dna mladina, ki si je sicer nadela ime po prvi kaseti Nietov, Ana Pupedan, Racija, Zakloni\xc5\xa1\xc4\x8de prepeva, Rambo Amadeus, Zablujena generacija, Psycho-Path) izdale kompilacijo Dr\xc5\xbe\'te jih! To niso Niet!!!, ki vsebuje priredbe njihovih pesmi.\n_START_SECTION_\n2008 - 2017\n_START_PARAGRAPH_\n31. marca 2008 so Nieti ponovno nastopili v Orto baru. Skoraj v celoti so nastopali v stari postavi - Igor Dernov\xc5\xa1ek (kitara), Ale\xc5\xa1 \xc4\x8ce\xc5\xa1novar (bas), Toma\xc5\xbe Bergant (bobni) in Robert Likar (druga kitara). Namesto legendarnega Primo\xc5\xbea Habi\xc4\x8da so za mikrofon postavili Boruta Marolta, nekdanjega pevca banda Prisluhnimo ti\xc5\xa1ini. 27. maja 2008 so Nieti nastopili v Kri\xc5\xbeankah v Ljubljani in tudi na Rock Oto\xc4\x8dcu. Decembra istega leta Nieti so izdali album Niet \xe2\x80\x93 Iz\xc5\xa1tekani, na katerem so posnete v \xc5\xbeivo odigrane akusti\xc4\x8dne verzije skladb s spremljavo godalnega kvarteta in klavirja. Leta 2010 je iz\xc5\xa1la nova plo\xc5\xa1\xc4\x8da z imenom Trinajst. Plo\xc5\xa1\xc4\x8da je konceptualna, govori o posamezniku, ki se v dana\xc5\xa1nji dru\xc5\xbebi ne znajde in zato neslavno propade. Konec istega leta je skupino zapustil Ale\xc5\xa1 \xc4\x8ce\xc5\xa1novar, zaradi razli\xc4\x8dnih pogledov na nadaljnje ustvarjanje. Skupini se je za tem pridru\xc5\xbei Janez Brezigar._NEWLINE_Leta 2012 so izdali album Rokovnja\xc4\x8di, s sedmimi skladbami, posnetimi za istoimensko gledali\xc5\xa1ko predstavo SNG Nova Gorica in Pre\xc5\xa1ernovega gledali\xc5\xa1\xc4\x8da Kranj. Konec julija 2015 je pri \xc5\xa1vedski zalo\xc5\xbebi\xc2\xa0Ne\xc2\xa0records\xc2\xa0iz\xc5\xa1la vinilka\xc2\xa0Sre\xc4\x8dna\xc2\xa0mladina, na kateri je znova o\xc5\xbeivela kaseta iz leta 1984. Vinilka je bila namenjena predvsem tujemu trgu (ZDA, Japonska, Nem\xc4\x8dija). _NEWLINE_Leta 2014 so Nieti za\xc4\x8deli z delom na novi plo\xc5\xa1\xc4\x8di. Prvi singl Mislila sva, da nama bo uspelo je iz\xc5\xa1el junija leta 2015, plo\xc5\xa1\xc4\x8da z naslovom V bli\xc5\xbeini ljudi pa 15. septembra. Producentsko taktirko je od Boruta \xc4\x8cin\xc4\x8da, ki je bil producent od samega za\xc4\x8detka delovanja skupine, prevzel \xc5\xbdare Pak. Ob izidu plo\xc5\xa1\xc4\x8de so odigrali promocijski koncert v studiu 14 RA Slovenija._NEWLINE_Niet so odigrali svoj zadnji koncert na Reki novembra leta 2016. Januarja 2017 so zapisali:_NEWLINE_"Nieti smo sklenili, da je po devetih letih od na\xc5\xa1e vrnitve na koncertne odre pri\xc5\xa1el \xc4\x8das za slovo - ali bo za stalno ali za\xc4\x8dasno - ne vemo. Zahvaljujemo se prijateljem, sodelavcem, obiskovalcem koncertov, poslu\xc5\xa1alcem in vsem, ki ste nas v teh letih podpirali. Bilo je lepo ... Hvala!"\n_START_SECTION_\nDogajanje po letu 2017\n_START_PARAGRAPH_\nNovembra 2018 je po dolgotrajni bolezni umrl Ale\xc5\xa1 \xc4\x8ce\xc5\xa1novar, basist in eden ustanoviteljev skupine.'